ועדת הכלכלה, כנסת 16, פרוטוקול מספר 117, 2003-12-23 14:15

שלום שמחון: אני מבקש לפתוח את הישיבה.

שלום שמחון: אני מבקש להציג את המצב נכון לרגע זה.

שלום שמחון: קודם כול, אני רוצה להתנצל על האיחור.

שלום שמחון: אנחנו פותחים את הישיבה באיחור של רבע שעה ונדון על סעיפים 90-91 להצעת חוק המדיניות הכלכלית לשנת הכספים 2004 (תיקוני חקיקה), התשס"ד-2003 – תיקון חוק המים.

שלום שמחון: זאת בקשה לדיון מחדש.

שלום שמחון: אני מבקש שתקשיבו היטב כדי שנבין על מה מדובר.

שלום שמחון: לפני שתתקיים הצבעה על הבקשה לדיון מחדש, אני מבקש לשמוע את הנימוקים של נציגי האוצר כדי שהוועדה תחליט האם לאשר את הבקשה לדיון מחדש או לא לאשר אותה.

שלום שמחון: למען ההגינות אני אומר למר אמיר לוי, הגיעה אלינו הסתייגות של שר האוצר על התוספת לתיקון חוק המים – זאת תוספת שנתקבלה בוועדה בעקבות הסתייגות של חבר הכנסת דוד טל.

שלום שמחון: מר אמיר לוי, האמן לי, מה שאני מתכוון להגיד כעת הוא משמעותי מאוד כי הוא מטיל בספק את החוק כולו, אלא אם כן אתה תבקש אישור משר האוצר למשוך את ההסתייגות.

שלום שמחון: יש פה שני שלבים.

שלום שמחון: קודם כול אתה צריך לשכנע את הוועדה למה היא צריכה לקיים כאן דיון מחדש בהצעת החוק.

שלום שמחון: אחר-כך חברת הכנסת מל פולישוק-בלוך תסכים או לא תסכים לכך שיהיה דיון מחדש, זה עניין שלה.

שלום שמחון: באופן תיאורטי, אם היא מושכת את הבקשה שלה לדיון מחדש המשמעות היא שהצעת החוק עולה להצבעה במליאה בנוסח כפי שנתקבל בוועדה.

שלום שמחון: אבל מאחר והבאתם כעת הסתייגות של שר האוצר, סביר להניח שחברת הכנסת מל פולישוק-בלוך תיעתר לבקשה לדיון מחדש.

שלום שמחון: המשמעות של דיון מחדש יכולה להיות שגם ההבנות שהגענו אליהן בנושא חובת ההולכה יפלו, זאת אומרת שהחוק ייפול ואז גם לא תהיה לכם אפשרות להעלות הסתייגות במליאה.

שלום שמחון: מר אמיר לוי, אולי תרצה להתייעץ עם שר האוצר.

שלום שמחון: אני מציע באופן חברי לשר האוצר למשוך את ההסתייגות שלו.

שלום שמחון: עכשיו זה כבר לא עומד ברמה של ויכוח על פרט כזה או אחר אלא אתה משנה כאן את הכללים.

שלום שמחון: אם החוק יעלה למליאה, יהיה לו רוב במליאה.

שלום שמחון: אז כל ההבנה שהיתה פה עם השר פריצקי ועם הנהלת "מקורות" לא מתקיימת.

מאיר אלעזרה: ואל תשכח את נציגות העובדים, אדוני חבר הכנסת שלום שמחון.

שלום שמחון: יש פה מישהו ממשרד התשתיות הלאומיות?

שלום שמחון: אני מציע גם לכם למשוך את ההסתייגות.

אתי בנדלר: הזכרתי ליושב-ראש הוועדה שההסתייגות שהוגשה עכשיו בכתב על-ידי שר האוצר היא אותה הסתייגות שגם השר פריצקי הודיע עליה בישיבה.

מל פולישוק-בלוך: לא ראינו אותה.

אתי בנדלר: הוא אמר אותה בישיבת הוועדה.

אתי בנדלר: חבר הכנסת טל הציע כמה הצעות לתיקון הסעיף שהתקבלו.

אתי בנדלר: אחת מהן היא הוספת המילים "או לצרכניו", ולזה הוגשה כעת הסתייגות.

שלום שמחון: בהסתייגות של חבר הכנסת טל נקבעה תוספת לפי הוראה של נציב המים, לפי סעיף 35א(ב) פסקאות (1) ו-(2) – "הוראה לבעל תשתית לספק שירותי תשתית לאחר, והוראה לספק מים לספק מים לאחר, לא יהיה בה כדי לפגוע פגיעה משמעותית במי שקיבל את ההוראה או בצרכניו, וכי הרואה עצמו נפגע מהחלטת נציב המים רשאי לערור עליה לפני בית הדין למים".

שלום שמחון: עכשיו שר האוצר מסתייג מהתוספת הזאת.

אתי בנדלר: רק מהמילים "או לצרכניו", זאת ההסתייגות.

רונית תושיה: ההסתייגות שלנו היא על כל התוספת.

דוד טל: אדוני היושב-ראש, אני אמון על הכללים, שאם אני יושב עם אנשי אוצר – וכולם מכובדים, כולם חכמים, כולם נבונים, כולם יודעים את התורה אבל כדאי שיידעו כולם גם את הפוליטיקה בדבר הזה.

דוד טל: אם אני יושב אותם ומקדיש לזה הרבה זמן ומגיעים להבנות והסכמות, אני חושב שזה לא הגון ולא הוגן שבסופו של יום הם חוזרים ומכניסים איזה דבר אחר שלא כלול בהבנות ובהסכמות שלנו.

דוד טל: אחרת, מלכתחילה יהיה משבר של אמון, הם יעשו מה שהם רוצים ואנחנו נעשה מה שאנחנו רוצים אבל לא נגיע לכלל הסכמה.

דוד טל: הם יוצרים פה משבר אמון עד כדי כך שאני לא אאמין להם יותר.

שלום שמחון: אני מציע שגם משרד התשתיות הלאומיות וגם משרד האוצר ימשכו את ההסתייגות הזאת, קודם כול, כדי שנוכל להתחיל לדבר.

דוד טל: יש בינינו הבנות.

דוד טל: אנחנו רוצים לעזור ולהיות קואופרטיביים אבל הלכנו לקראתכם כברת דרך.

אמיר לוי: נניח שאנחנו מושכים את ההסתייגות והצעת החוק עוברת, אז מה?

דוד טל: מה זה עושה לכם רע?

דוד טל: עד כמה זה גורע מהצעת החוק או מהמטרות של החוק?

שלום שמחון: אתם גוררים אותי לצעד קיצוני ואני לא רוצה לנקוט בו.

שלום שמחון: היתה פה איזה הבנה.

שלום שמחון: מר אמיר לוי, אתה גורר אותי להפיל את החוק לגמרי כדי שאתה לא תוכל להעלות הסתייגות.

שלום שמחון: אני נותן לך חצי מהחוק.

דוד טל: את עיקר החוק הוא מקבל.

מל פולישוק-בלוך: אני הצעתי לך לבטל את החוק לגמרי.

דוד טל: אנחנו לא רוצים להיות קיצוניים גם בצד הזה.

שלום שמחון: מר אמיר לוי, טרם הדיון אתן לך אפשרות להציג את עמדתך.

שלום שמחון: מר ארז ימיני, אני מבקש שתתייעץ בינתיים עם השר פריצקי.

דוד טל: אדוני היושב-ראש אני רוצה להבהיר, כדי שאני לא אובן שלא כהלכה.

דוד טל: אם יתחיל דיון על הנושא הזה, כל ההסכמות שלי בחוק הדואר כולן בטלות ומבוטלות מעיקרן.

דוד טל: אם מותר להם לחזור אחרי כל הדיונים מההסכמות ומההבנות, אני מתכוון להשאיר במקומן את כל ההסתייגויות לחוק הדואר, את הכול, ואני חוזר בי מהכול.

מל פולישוק-בלוך: לפני שהוא מתחיל לדבר לגופם של דברים, אני רוצה להגיד מילה טובה על "מקורות", על העובדים של "מקורות".

מל פולישוק-בלוך: ביום ראשון במסגרת סיור של ועדת המדע והטכנולוגיה ביקרנו במתקן ההתפלה של "מקורות" באילת.

מל פולישוק-בלוך: אמרתי גם למנכ"ל שאירח אותנו שם, ואני רוצה להגיד את זה גם כאן לפרוטוקול: סדר, ניקיון, מקצועיות ורמה כזאת גבוהה, גם של ניהול וגם של מערכת, אין הרבה במדינת ישראל.

מל פולישוק-בלוך: רציתי לומר את זה כאן לפני הדיון וגם לאוזניהם של אנשי האוצר שכל-כך רוצים לפרק כל דבר שפועל נכון.

דוד טל: ממש מפעל לתפארת.

דוד טל: אני שותף לכל מילה ממה שאמרה כאן יושבת-ראש ועדת המדע והטכנולוגיה, ואף יותר.

דוד טל: אני לא חבר הוועדה אך הוזמנתי לסיור ואני לא מצטער שהגעתי לשם.

אמיר לוי: יש שתי סוגיות: 1) הרביזיה של חברת הכנסת פולישוק-בלוך; 2) ההסתייגות של חבר הכנסת טל.

אמיר לוי: באשר לרביזיה, אנחנו מבקשים מיושב-ראש הוועדה ומחברי הוועדה לדחות כרגע את הדיון.

אמיר לוי: אתמול התחלנו במשא ומתן אינטנסיבי עם הנהלת החברה ועם יושב-ראש נציגות עובדי החברה.

אמיר לוי: התקדמנו לא מעט.

אמיר לוי: אני לא יכול להגיד שזה סגור או קרוב לסגור אבל התקדמנו לא מעט.

אמיר לוי: אנחנו רוצים לנסות ביומיים הקרובים – היום, מחר ולפחות בחלק מיום חמישי – למצות את המשא ומתן ולהגיע להסכמה עם הנהלת החברה ועם נציגות העובדים.

אמיר לוי: אמרתי כבר בדיון הראשון שהדרך הכי נוחה היא להגיע להסכם ואז בסופו של דבר אנחנו נהיה מוכנים לוותר על החקיקה.

אמיר לוי: לכן אנחנו מבקשים שתדחו כרגע את הדיון ליום חמישי או ליום ראשון.

שלום שמחון: אגיד מה אני מציע, כדי ליישר קו.

שלום שמחון: אתה מבקש, כדי למצות את המשא ומתן, עוד 48 שעות.

אמיר לוי: אני אשמח אם תיתנו לנו זמן עד יום חמישי, כולל יום חמישי.

שלום שמחון: אני מנסה להיום הגון.

שלום שמחון: אני רוצה להציג את המצב המשפטי כמו שאני מבין אותו.

שלום שמחון: בהנחה שאנחנו מבינים מה שאתה אומר, ונהיה פה גלויים, אנחנו חברי כנסת ואנחנו יודעים את כללי המשחק.

שלום שמחון: אני מציע שגם אתם וגם משרד התשתיות הלאומיות תודיעו קודם כול שאתם מושכים את ההסתייגות הזאת ואתם לא מעבירים אותה.

שלום שמחון: קודם כול מורידים אותה מן השולחן, היא איננה.

שלום שמחון: אתם גם לא תוכלו להעלות אותה ביום חמישי.

שלום שמחון: זה למען ההגינות.

שלום שמחון: זה עניין אחד.

שלום שמחון: העניין השני, ההצעה לבקשת הרביזיה נמצאת בידיה של חברת הכנסת מל פולישוק-בלוך.

שלום שמחון: אם אין הבנה, אם לא תגמור את המשא ומתן, באופן עקרוני חברת הכנסת מל פולישוק-בלוך יכולה להגיד שהיא מושכת את בקשת הרביזיה ביום חמישי ואז אין שום דבר.

שלום שמחון: אז מה שנותר הוא הצעת החוק כפי שעברה בוועדה.

שלום שמחון: למען ההגינות אני אומר, אם אתם רוצים להתייעץ במשך כמה דקות, אתן לכם להתייעץ.

שלום שמחון: התנאי לבקשה שלך הוא משיכת ההסתייגות של שר האוצר ושל שר התשתיות הלאומיות.

אמיר לוי: למה?

מל פולישוק-בלוך: כי הבנות הן הבנות.

אמיר לוי: עליכם להבין שההסתייגות מרוקנת את סעיף ההולכה מתוכן.

שלום שמחון: אבל אתה אומר שיכול להיות שאתה תגיע להסכם עם החברה ועם העובדים.

אמיר לוי: אני מקווה להגיע להסכם.

אמיר לוי: אם אני אגיע להסכם אני אודיע על משיכה של החוק.

מל פולישוק-בלוך: אבל אם לא תגיע להסכם ואנחנו נמשיך את הרביזיה, אז אין לך כלום.

אתי בנדלר: יש החלטה של הוועדה לפצל.

מל פולישוק-בלוך: יש את מה שהוועדה החליטה, זה ברור.

מל פולישוק-בלוך: אני מדברת על מה שהם רוצים להשיג.

שלום שמחון: אני רוצה להגיד לך מה המשמעות של העניין.

שלום שמחון: המשמעות היא שאני צריך לכנס את הוועדה ואז תהיה בקשה לדיון מחדש.

שלום שמחון: אם יהיה דיון מחדש, הוא יהיה על הכול ואז החוק יכול ליפול.

שלום שמחון: למה אתה צריך את זה?

שלום שמחון: אתה מבקש כללי משחק הוגנים.

שלום שמחון: בכללי משחק הוגנים כל צד נותן את חלקו.

שלום שמחון: אני מבקש שתיקחו בחזרה את ההסתייגויות שלכם ותתחייבו לא להביא אותן שוב.

שלום שמחון: זה עניין אחד.

שלום שמחון: תתחייבו לפרוטוקול.

שלום שמחון: אני מבקש מחברת הכנסת מלי פולישוק-בלוך לדחות את הדיון ב-48 שעות כדי שאתה תמצה את המשא ומתן.

אתי בנדלר: עד מתי?

שלום שמחון: עד יום חמישי בערב.

אתי בנדלר: נניח שביום חמישי בערב יודיע האדון לוי: הגענו להסכם.

אתי בנדלר: מה אז?

שלום שמחון: אם הוא יגיד שהם הגיעו להסכם אז לא צריך את החוק.

אמיר לוי: אם נגיע להסכם אז אני אודיע שאנחנו נמשוך את הצעת החוק.

אתי בנדלר: אתה לא יכול למשוך.

אתי בנדלר: אתה יכול רק שהוועדה תצביע נגד.

אתי בנדלר: אין משיכה.

אתי בנדלר: רק אם עושים פיצול אפשר למשוך.

אתי בנדלר: אחרת, זה סעיף בחוק ואפשר להצביע נגדו.

אתי בנדלר: אם לא תגיעו להסכם, גם אז אנחנו מעוניינים בפיצול.

אתי בנדלר: אז למה לא לעשות עכשיו את הפיצול?

אתי בנדלר: אני רוצה להבין.

אמיר לוי: כי הקואליציה לא מעוניינת בפיצול אם אין הסכם, לפחות החלק מהקואליציה שאני מכיר.

אתי בנדלר: אם אין הסכם, אתם רוצים לחוקק את זה כאן ועכשיו בכל מקרה?

אמיר לוי: אמרתי שכן.

אמיר לוי: אבל אני רוצה לנסות, יש לי תחושה, והיא לא יותר מתחושה, שכן נצליח להגיע להסכמות.

מל פולישוק-בלוך: שר התשתיות הלאומיות מעוניין בפיצול, אני רוצה להזכיר לכם.

אמיר לוי: שר התשתיות הלאומיות גם מעוניין בהסכם.

מל פולישוק-בלוך: בהסכם בוודאי, אבל בפיצול.

אמיר לוי: הוא מעוניין בשינוי המבני ומעוניין בהסכם.

ארז ימיני: הוא מעוניין בפיצול, לא לפעול בחופזה.

אתי בנדלר: נניח שעד יום חמישי לא יגיעו להסכם והקואליציה מעוניינת בחקיקה.

אתי בנדלר: ייצא שאז עוד לא התחלנו לדון בנוסח ובוודאי לא להכין אותו.

אתי בנדלר: מתי נעשה את זה?

אתי בנדלר: מתי אני אשלב את זה בחוק?

אמיר לוי: דנתם בזה.

מל פולישוק-בלוך: על זה המחלוקת.

ארז ימיני: שר התשתיות הלאומיות לא מתנגד לשינוי המבני.

ארז ימיני: הוא מתנגד רק שהשינוי יכנס בחקיקה חפוזה, במיוחד בסעיף שהוא מהותי מאוד.

אמיר לוי: אני מבקש שתתנו לנו עוד 2-3 ימים.

מל פולישוק-בלוך: אין לי בעיה לתת לכם ארכה, רק למערכת כאן יש בעיה.

שלום שמחון: יש פה חבר'ה באמת הגונים.

שלום שמחון: תתחייב למשוך את ההסתייגות הזאת ותודיע שלא תגישו אותה.

אמיר לוי: אנחנו מבקשים להתייעץ בעניין הזה.

שלום שמחון: אנחנו נמשיך את הישיבה בעוד 10 דקות.

שלום שמחון: (הישיבה הופסקה בין 14:35-14:45)

שלום שמחון: אנחנו מציעים - - -

מאיר אלעזרה: אנחנו לא נסכים לדבר הזה.

מאיר אלעזרה: אתם פשוט מסתבכים פה.

מאיר אלעזרה: אני מציע שהוועדה תקפיא כרגע את סעיפים 90-91 לכמה ימים.

מאיר אלעזרה: אם עד יום חמישי האוצר לא יגיע להסכמה איתנו במשא ומתן, הוא יודיע לוועדה על כך והוא יקבל את הפיצול.

אמיר לוי: אם אני אגיע להסכמה אז אני אמשוך את הצעת החוק.

שלום שמחון: מר מאיר אלעזרה, אני אוהב אותך.

שלום שמחון: יש פה גם בעייה בפרוצדורה.

שלום שמחון: לאט-לאט אנחנו מתחילים להבין מה קורה פה.

שלום שמחון: עכשיו עומדות בפנינו שתי אפשרויות בלבד, אני רוצה שנדע על מה אנחנו מדברים.

שלום שמחון: נכון לרגע זה אפשר לפצל ולהגיד לעו"ד אתי בנדלר להתחיל לעבוד.

שלום שמחון: המשמעות של הפיצול, שאנחנו מעבירים סעיף אחד בלבד.

אתי בנדלר: את סעיף 90(1), בתיקונים שאושרו בוועדה, עם או בלי הסתייגויות.

שלום שמחון: אנחנו מעבירים את סעיף 90(1).

שלום שמחון: אגיד לך בדיוק מה משמעות העניין.

שלום שמחון: חשבתי לבקש ממכם לדחות את ההסתייגות.

שלום שמחון: אפילו אמרתי שהתנאי הכולל הוא שתמשכו את ההסתייגות שלכם.

שלום שמחון: עכשיו אני מבין שאנחנו בעיה בשל הפרוצדורה.

שלום שמחון: לכן נותרו בפנינו שתי אפשרויות בלבד: אפשרות אחת, שנפצל את כל החוק ונדון בו בחודש ינואר ולא עכשיו ואז יהיה לך זמן לנהל משא ומתן.

שלום שמחון: אם זה מה שיתקבל, אני מתחייב לדון בנושא הזה בוועדה במהלך חודש ינואר עד לסיום הדיון.

שלום שמחון: אפשרות שנייה, שאתה תשאיר את ההסתייגות שלך ואנחנו נפצל את החוק ונעלה אותו למליאה.

שלום שמחון: נשאר הנושא השני.

שלום שמחון: אם תגיע להסכם, הממשלה כמובן יכולה למשוך את זה מלמעלה, היא לא צריכה אותנו בשביל זה.

שלום שמחון: זה גם ישאיר לך כלי בידיים לנהל משא ומתן עם החברה.

שלום שמחון: אני מבין שחתמתם לפני שעה על הסכם בנושא חובת ההולכה.

מאיר אלעזרה: איך אפשר לכתוב בחוק אל"ף ובהסכם לכתוב בי"ת?

אמיר לוי: ההסכם עדיין לא נחתם.

אמיר לוי: הוא חלק מהסכם כולל.

מאיר אלעזרה: יש הבנה בינינו על עניין חובת ההולכה, וזה יהיה כתוב בהסכם.

מאיר אלעזרה: אם אנחנו נתפוצץ ולא נגמור את המשא ומתן, אז בין כה וכה הוא יכול להעביר כל חוק שהוא רוצה.

שלום שמחון: מה שאתה אומר זה עוד יותר טוב.

שלום שמחון: הכול פה הפוך על הפוך עכשיו.

אתי בנדלר: צריך לפצל את שני הסעיפים, 90 ו-91.

אמיר לוי: אני מציע שנחזור לוועדה מתישהו.

אתי בנדלר: אנחנו לא נספיק לעבוד על זה.

אתי בנדלר: אני מודיעה לך בצורה המפורשת ביותר, לא אספיק להכין את החוק.

שלום שמחון: זה הפרוצדורה של הכנסת.

אמיר לוי: ההצבעות בוועדת הכספים יהיו בימים רביעי וחמישי.

אמיר לוי: כל מה שאני מבקש מהוועדה הוא להמתין עד יום חמישי, בחלק השני של היום.

שלום שמחון: זה מאוחר מדי.

שלום שמחון: המשמעות היא שיש עליו כעת שוט לגמור אתך את המשא ומתן.

אמיר לוי: אבל המשא ומתן לא יגמר עד אז.

שלום שמחון: בין האהבה שלי ליושב-ראש ועד העובדים לבין החברות שלי עם מר אמיר לוי, אני כנראה צריך לגלות מנהיגות וגמרנו.

אמיר לוי: על סעיף חובת ההולכה – שהוא חלק מהסכם כולל – הגענו עם ההנהלה ועם העובדים להסכמה על הנוסח.

אמיר לוי: אני לא צריך גם את הסעיף הזה אם אני חותם אתו על הסכם.

אמיר לוי: אז למה להעלות את זה?

בוקי אורן: זה מה שאמרנו גם בעבר, לא צריך אותו בכלל.

בוקי אורן: הוא בהסכם.

בוקי אורן: הוא לא בחקיקה.

אתי בנדלר: זה מה שאמרנו לך קודם, תפצל הכול, את סעיף 90 ואת סעיף 91.

אמיר לוי: אני חוזר עכשיו להתחלה, אם אני מפצל הכול אז יהיה לי קשה הרבה יותר להגיע להסכם.

שלום שמחון: הוועדה גמרה לדון בסעיף חובת ההולכה.

שלום שמחון: הוא כבר קיים.

שלום שמחון: אם אנחנו מפצלים את כל החוק, אני אומר כעת לפרוטוקול שאני אתחיל לדון בסעיף השני, אני לא אתחיל לדון בסעיף הזה.

אתי בנדלר: חייבים לדון.

אתי בנדלר: הרי היו הצעות איזה פעילויות נוספות להוציא מתחולת הסעיף וכיוצא בזה.

אמיר לוי: אני מבקש שתתנו לי זמן עד יום חמישי.

שלום שמחון: אין לי מה לעשות ביום חמישי.

שלום שמחון: ביום חמישי תבוא אלי חברת הכנסת פולישוק-בלוך, תגיד לי: הכול טוב ויפה אבל אני לא עולה לירושלים, אני מושכת את הרביזיה, אין לי מה לדבר אתך.

מל פולישוק-בלוך: באמת ביום חמישי אני לא עולה לירושלים, אני כבר אומרת לכם.

דוד טל: מר אמיר לוי, תוכל להסביר לי למה חשוב לך לגמור את זה עד סוף חודש דצמבר?

דוד טל: הרי היושב-ראש מודיע לך שבינואר הוועדה תגמור לדון בזה.

מאיר אלעזרה: כי הוא רוצה את האִיום עלי.

מאיר אלעזרה: חבר הכנסת דוד טל, הוא רוצה שאני אעבוד אתו יום ולילה, ואני אתחתן אתו.

מאיר אלעזרה: אל תדאג, עד יום חמישי אני אתחתן אתו.

מאיר אלעזרה: מה הבעיה?

שלום שמחון: אבל יש טכניקה מסוימת של עבודה בכנסת, אני רוצה שתדעו.

שלום שמחון: אתם לא מכירים את עבודת הכנסת ואתם מסבכים את העניינים סתם.

מאיר אלעזרה: הוא רוצה למצוא מימון.

מאיר אלעזרה: אני מנהל את המשא ומתן בידיים נקיות.

מאיר אלעזרה: מר אמיר לוי, תמשוך את שני הסעיפים.

אמיר לוי: אני לא יכול.

אמיר לוי: נְפנה את הכול ואני מאמין שעד יום חמישי אנחנו נגמור את המשא ומתן.

מל פולישוק-בלוך: מה אומר השר השני?

מל פולישוק-בלוך: למשוך את הכול?

שלום שמחון: יש פרוצדורה להגשת הצעות חוק בכנסת.

שלום שמחון: אני מנסה להסביר לכם את משמעות העניין.

מל פולישוק-בלוך: אני אעזור לך להחליט.

מל פולישוק-בלוך: אם אתם לא חוזרים בכם, אני מושכת את הרביזיה, אני כבר אומרת לך.

אמיר לוי: אני מבקש להתייעץ עם שר האוצר ועם שר התשתיות הלאומיות.

שלום שמחון: להבדיל ממפלגת העבודה ומהליכוד, בשינוי זה לא עובד ככה.

שלום שמחון: אותנו אפשר לקפל, אפשר להחליף אותנו.

מל פולישוק-בלוך: גם בשינוי, אבל לא אצל כולם.

שלום שמחון: אני רוצה להציע לך הצעה משופרת.

שלום שמחון: אנחנו נקבל כעת החלטה לפצל הכול.

שלום שמחון: עדיין יהיה לך שוט.

שלום שמחון: למרות העובדה שהקראנו סעיף אחד ודנו בו וקיבלנו אותו, אני אומר לפרוטוקול, אנחנו נדון על כל הפיצול בחודש הבא, אלא אם כן תגיע איתם להבנה ב-48 השעות הקרובות.

שלום שמחון: אם תגיע איתם להבנה, זה כבר לא מעניין אותנו.

אתי בנדלר: הכול ייפתח מחדש, גם סעיף חובת ההולכה וההחלטות שהוועדה כבר קיבלה?

ארז ימיני: אנחנו לא רוצים לעכב את נושא חובת ההולכה.

אתי בנדלר: אבל יש את התיקונים של הוועדה שאתם מתנגדים להם.

שלום שמחון: מה שנותר לי הוא רק לפצל את הסעיף הראשון, אין שום דבר אחר.

אמיר לוי: האם אפשר לדחות את ההחלטה למחר?

אמיר לוי: אני צריך להתייעץ עם שר האוצר.

אמיר לוי: זה החלטה של שר האוצר.

שלום שמחון: תקבל זמן עד מחר בשעה 11:00 בבוקר.

שלום שמחון: הדיון יתחדש מחר בשעה 11:00 בבוקר.

לאה ורון: אני לא יודעת אם בשעה 11:00 בדיוק.

לאה ורון: זה תלוי בדיון על הדואר, אבל הדיון יתחדש מחר.

לאה ורון: הבקשה של חברת הכנסת מלי פולישוק-בלוך עדיין נשארת על השולחן.

מאיר אלעזרה: בהרכב כל הנוכחים או רק בנוכחות חברי הכנסת?

שלום שמחון: לפי דעתי מר אמיר לוי יכול לבוא לכאן לבד.

מל פולישוק-בלוך: לא חייבים להטריח לכאן את העובדים.

מל פולישוק-בלוך: אנחנו נעשה את העבודה.

מל פולישוק-בלוך: לפעמים אפשר לסמוך עלינו.

דוד טל: אתה יכול לסמוך עליה אבל נציגות העובדים חייבת להיות כאן.

שלום שמחון: הדיון הבא ייפתח בשעה 15:00.